Jy is 'n leeu, my seun Juda, wat van die prooi af wegstap. Jy rek jou uit, jy gaan lê rustig soos 'n leeu, soos 'n leeumannetjie wat deur niemand opgejaag word nie. Gén 49:9 NAV
As Jakob sy kinders seën, gee hy dikwels vir hulle ‘n betekenisvolle beeld saam: Juda is ‘n leeu, Naftali ‘n takbok, Josef ‘n boom wat vrugte dra, ensovoorts. Dit druk hulle identiteit uit as ‘n kragtige simbool, waarmee hulle kan identifiseer. Soos wat jy jou eie identiteit in die Here vind: as ‘n geliefde, ‘n kind, ‘n volgeling – met alles wat dit behels – kan jy die Here ook vra vir iets baie persoonlik. Die volgende oefening word dikwels in die geestelike begeleiding gedoen. Word stil in God se teenwoordigheid. Bid eers om leiding en vra dan die volgende vraag duidelik: “Ek is soos...?” Laat die sin halfpad hang. Wag dat die Heilige Gees vir jou ‘n beeld na vore bring waarmee jy kan identifiseer. ‘n Boom, ‘n stroom, ‘n ster is voorbeelde van wat mense beleef. Wees rustig daarmee, moet niks forseer nie. As jy iets beleef waarop jy kan “ja” sê, wat vir jou insig en vrede bring, wees dankbaar. So nie – maak dit nie saak nie!